Lisp
Lisp (angl. LISP, iš angl. List Processing 'sąrašų apdorojimas') – programavimo kalbų šeima. Sukurta praeito amžiaus šešto dešimtmečio gale kaip abstrakti rekursinių funkcijų užrašymo forma, kalba vis dar naudojama įvairiose srityse, taip pat ir kompiuterių mokslo studijose. Šiuo metu populiariausi Lisp dialektai yra Common Lisp ir Scheme. Pagrindinė duomenų struktūra Lisp kalboje – sąrašas. Lisp kalba parašytos programos lengvai atpažįstamos iš unikalaus skliaustelių naudojimo bei prefiksinės formos.